Annette Vilhelmsen (SF), 2012-05-03:
Jeg er rigtig glad for, at vi med lovforslaget her så tydeligt understreger, at det ikke er forældrene, vi laver den her lovrevision for.
Vi gør det, fordi børnene simpelt hen har ret til at have forældre, som tager ansvar for dem.
Det er en stor forbedring, at vi nu med en række konkrete tiltag gør, hvad vi kan for at sætte hensynet til barnets bedste i centrum og i videst muligt omfang at skærme barnet fra forældrenes konflikter.
Børn skal have lov til at være børn, og vi skal som samfund gøre, hvad vi kan, for at de ikke bliver ramt af forældres konflikter og uenigheder.
Derfor ændrer loven nu kriterierne for at ophæve fælles forældremyndighed.
Hvis forældre overhovedet ikke kan samarbejde, kan der opstå situationer, hvor man af hensyn til barnet må tildele forældremyndigheden til den ene forælder.
For at beskytte og skåne barnet for gentagne forældremyndighedssager giver vi nu statsforvaltningerne mulighed for at afvise anmodninger, hvis der ikke er opstået noget nyt, ligesom vi laver klare bestemmelser om, hvem der skal transportere til og fra samvær.
Børn skal ikke igennem unødig mange sager alene af den grund, at forældrene ikke kan enes.
Og vi understreger, at en børnesagkyndig skal have viden og indsigt i børnenes udvikling og behov.
I langt de fleste tilfælde foregår aftale om forældremyndighed og samvær helt uden problemer, og heldigvis for det.
I nogle situationer kan forældrene have brug for hjælp til at finde en løsning.
Og der er det vigtigt, at statsforvaltningerne har kompetencer og ressourcer til at yde en god og frem for alt tidlig indsats.
Men i en lille gruppe tilfælde vokser konflikterne, ofte fordi der også kan være andre problemer til stede.
Og her er det helt afgørende, at vi skaber mulighed for en bredere helhedsindsats for familierne med det formål at sikre barnets bedste.
Derfor er jeg glad for, at der er bred enighed mellem aftalepartierne om, at der skal ses på muligheden for at indføre et særligt spor for de sager, som vi kalder højkonfliktsager.
I nogle af høringssvarene bliver der udtrykt bekymring i forhold til, hvilke konsekvenser den nye lovgivning vil få i praksis, og til dem vil jeg sige: Det er en løbende proces at sikre sig, at lovgivningen tager mest muligt hensyn til barnets bedste, og jeg er enig i, at det ikke er alle problemer, der bliver løst med det her forslag.
Jeg synes, det er et godt skridt på vejen, og vi har aftalt at følge udviklingen på området nøje.
Og så mødes vi igen til næste år og diskuterer, hvorvidt der er brug for flere ændringer.
Til slut vil jeg gerne sige, at jeg synes, hele forhandlingsforløbet i forhold til loven har været meget positivt og eksemplarisk.
Jeg synes, vi har haft en god og konstruktiv debat alle parter imellem.
Jeg er glad for, at det lykkedes os at komme frem til en aftale, som alle Folketingets partier kan stå bag, og jeg vil gerne sige tak til de øvrige ordførere for et virkelig seriøst og grundigt arbejde, hvor der har været tid og mulighed for at have de dialoger, som er nødvendige.
Tusind tak til ministeren for et meget seriøst og godt stykke arbejde og til embedsværket, som igen og igen har svaret på utallige spørgsmål.
Det er et forløb, jeg synes vi godt kan være lidt stolte over, og forhåbentlig bliver det til barnets bedste.
Så budskabet her i dag skal være helt tydeligt: Forældreansvarsloven skal fokusere på barnet, barnets bedste og på barnets rettigheder og ikke på den ene eller den anden forælders ret til barnet.
Det synes jeg godt vi kan være stolte over, og på den baggrund anbefaler vi forslaget.